På flere nordjyske togstationer lyser lamperne på perronerne på fuld blus døgnet rundt. Uanset om der er høj sol eller nat, hvor ingen tog stopper på perronerne. Et af de steder, hvor solen står højt på himlen, er i Arden, og her brænder lyset i samtlige lamper på byens station. -	Det her er til ingen verdensnytte, hvis det er mørkt, er det fint, at det er tændt, men om dagen skal det være slukket, siger Tony Christensen fra Arden. Galt flere steder i Nordjylland Også på Lindholm Station lige nord for Aalborg er lysene konstant tændte, mens det også brænder midt på dagen på perronerne i både Hjørring, Skalborg, Aalborg og Hobro. I Arden kører der ingen tog mellem midnat og klokken fem om morgenen, men alligevel er lamperne tændt på fuldt blus - alle døgnets 24 timer bliver perronen lyst op. -	Jeg synes, at det er helt tåbeligt – fuldstændig tåbeligt. Vi skal spare alle vegne, og jeg har lagt mærke til, at det er tændt hele døgnet, siger Tony Christensen. Banedanmark har ansvaret Det er Banedanmark, der står for lyset på perronerne ved de danske togstationer. Til TV2 Nord skriver de, at de er bekendt med, at lyset er tændt alle døgnets timer på flere perroner vest for Storebælt. -	Årsagen er den, at det system, Banedanmark har benyttet til at styre perronbelysningen, har haft sin udløbsdato – og det er ikke længere muligt at skaffe de nødvendige komponenter, skriver Banedanmark. Foreløbigt fortsætter lamperne med at lyse i dagtimerne, men det burde de ikke, lyder det enstemmigt fra de nordjyske perroner. -	Sluk det, når det er lyst – ærlig talt. Det giver da ikke nogen mening ellers, Nikita Torp på Hobro Station. -	De er tændt 24 timer i døgnet, så virker det som en gylden mulighed at spare noget energi ved at slukke dem i dagtimerne, lyder det fra Malene Vestergaard på Skørping Station.

Opsummering:
På flere nordjyske perroner brænder lyset uanset, om det er høj sol eller nat, hvor ingen tog stopper på perronerne. Midt i en voksende energikrise møder det kritik fra passagerer og beboere.